
Razjašnjenje 


Franjevačka Provincija sv. Jeronima, koje su počeci 
povezani sa samim sv. Franjom, protezala se je od svog na- 
stanka, a tako je i danas, uz dalmatinsku i istarsku obalu. 
U svojem više nego sedamsto-godišnjem životu imala je u 
svom krilu dosta redovnika nadprosječne redovničke sve- 
tosti. Nekima od njih je i Crkva odobrila štovanje kao bla- 
ženima, a drugima je Red posvjedočio svetost ubrojivši ih 
među svoje blazenike . U samostanskim kronikama nalaze se 
još uvijek imena i djela mnogih takvih izvanrednih muževa, 
samo čekaju pisca koji bi ih oteo zaboravi, pa posluže na 
čast Provinciji koja ih je odgojila na svom prostranom te- 
renu kroz duga stoljeća a ujedno budu svijetli primjer i 
poticaj rada za Boga i bližnjega sadanjim i budućim na- 
raštajima. 

Jedan je od ovih i anđeoski mladić fra Bernardi n 
T o maši ć. 

Prerana smrt u dvadesetoj godini života zaustavila je 
bujni rast njegovih kreposti, zaustavila je i njegov uspon 
na oltar jer nije doživio svećeničko ređenje na koje se kao 
bogoslov pripremao, ali i u ovo kratko vrijeme redovničkog 
života zasjao je, kao evanđeoska svijeća, i ostao svijetli pri- 
mjer svima, osobito mlađima, kojima i najviše treba ovakvih 
uzora da ih dižu iznad zemlje u više i čišće predjele živo- 
ta duha. 

Kratki život fra Bernardina opisao je njegov duhovni 
vođa i učitelj novicijata o. Pelegrin Demarchi iz Milja 
(Muggia) kod Trsta na talijanskom jeziku, a sada se nalazi 
u arhivu novicijata Prov. Sv. Jeronima na Košljunu, pod 

naslovom: » Cenni bio grafici del chierico Fr. Ber nar dino To- 
masich«. I o. Pelegrin isticao se kreposnim životom . Umro 
je u Kopru 1882. u 36. godini , a samostanska knjiga mrtvih 
o njemu piše, da je bio redovnik strogog opsluživanja pra- 
vila, nepopustljiv prema sebi a blag prema drugima i samom 
svojom pojavom poticao na kreposni život. 

Godine 1959. izdala je franjevačka naklada » Vita Mi- 
norum« u Veneciji ovaj životopis kao drugi svezak svoga 
niza pod naslovom: »Un piccolo fiore dell’Istria — FRA BER 
NARDINO TOMASICH — chierico francescano«. Na hrvat- 
skom jeziku izdan je godine 1960. ciklostilom: »Mali cvijet 
iz Istre — FRA BERNARDIN TOMAŠIĆ — franjevački kle- 
rik« u veoma ograničenom broju , a sada se izdaje tiskom. 

Radi bolje preglednosti umetnuti su podnaslovi. Pri- 
jevod je vjeran originalu a radi boljeg razumijevanja i po- 
punjenja dodane su bilješke ispod teksta. 

CRTICE IZ ŽIVOTA 


FRA BERNARDINA TOMAŠIĆA 

Fra Bernardin, o kojega sam životu ovdje sakupio vi- 
jesti, da ne propadnu, umro je u samostanu sv. Franje u 
Zadru 27. srpnja 1878. ostavivši ugodnu uspomenu i miomi- 
ris svetosti i neobične kreposti. 

Ne mogu se iznositi velike stvari iz njegova života jer 
je kratko živio, a i inače mu je život naličio malom cvijetu 
sakrivenom u travi. Mogli bismo ga usporediti ljubici koja 
se ističe samo svojim ugodnim mirisom. 


U Novigradu 

ROĐENJE I PRVI ODGOJ 

Fra Bernardin rodio se u Novigradu (Cittanova) u 
Istri od dobrih i pobožnih roditelja Petra Tomašić i Marije 
Kocijančić 3. XII 1858. Na krštenju je dobio ime Ivan. 

Roditelji su ga odgajali s najvećom brigom kao i ostalu 
svoju djecu. Iako su veoma ljubili svoju djecu nisu prema 
njima pokazivali pretjeranu nježnost koja prouzroči da djeca 
lako izgube poštovanje prema roditeljima. Otac se pokazivao 
posebno strog prema našem Ivanu, premda je po svjedo- 
čanstvu samoga oca, bio uvijeh miran i poslušan. 

U sedmoj godini Ivan je počeo pohađati pučku školu. 
Uvijek se isticao dobrotom i uspjehom tako da je svake go- 
dine, prema ondašnjem običaju, dobivao nagradu. 

Ivanov vjeroučitelj (kasnije ga je i u drugim predme- 
tima privatno poučavao) kanonik don Lorenzo Viezzoli mi 
javlja, da je dječak već od naj nježnije dobi pokazivao zna- 
kove buduće svetosti. Osobito je bio pobožan prema presv. 
Sakramentu i Majci Božjoj. Ponekad su ga vidjeli gdje sate 
i sate kleči pred oltarom sav zadubljen u molitvi. 



Novigrad — rodna kuća fra Bernardina nalazi se usred mjesta 


Roditelji su mu bili zemljoradnici. Više puta bi ga 
poslali da ponese u polje ručak što bi naj pripravnij e po- 
slušao i onda kada je trebalo ići dosta daleko. Na povratku 
kući bi žurio samo da dobije što više vremena za molitvu u 
crkvi. Dok je polazio školu kod don Lorenca po koji put ga 

ne bi našao kod kuće. Dok bi druga djeca to vrijeme upo- 
trebila za igru mali bi Ivan molio pred slikama presv. Srca 
Isusova i Marijina koje su se nalazile u kući don Lorenca. 
Pouku je slušao najvećom pažljivošću, posebno vjeronauk. 



U kući vjeroučitelja 


POZIV U REDOVNIČKI STALEŽ 

Kad je Ivanu bilo 13 godina otac odredi da mu poma- 
že u polju. Ivan je bio nježnog i slabog tjelesnog sustava 
jer je u ranijem djetinjstvu bolovao od rahitisa. Spremno 
posluša oca i radio je koliko je mogao prema svojim silama. 
Ali Bog, koji ga je već od rana obdario raznim milostima, 
htio je da Ivan krene drugim životnim putem i dao mu je 
snage da svlada sve zapreke. 

Trinaestog kolovoza 1872. Ivan napiše slijedeće pismo 
svojim roditeljima: 

Predragi moji roditelji! 

Ovim Vam javljam da sam odlučio ostaviti svijet i poći 
u samostan; hoću da nasljedujem svoju Majku BI. Djevicu 
Mariju koja je u dobi od tri godine sa svojim roditeljima 
došla u hram da se pred Najsvetijim kao Kerub i Seraf po- 

kloni Božjem veličanstvu, prikaže svoju presvetu dušu i pre- 
č isto tijelo. Tu je ona onda služila Bogu oko dvanaest go- 
dina. Ja se nisam u dobi od tri godine mogao odijeliti od 
roditelja i svijeta da pođem stanovati u mjesto pokore i 
molitve (nisam onda još bio pri svijesti), ali sada kada imam 
punih trinaest godina, nadahnut Božjim duhom, želim sta- 
novati s Njegovim službenicima i Njegovom milošću nadam 
se i ja postati Njegovim službenikom. 

Vi ćete me pitati među koje redovnike želim poći. 
Odgovaram Vam: među kapucine. Čudit ćete se mojem od- 
govoru jer u tom Redu treba mnogo trpjeti, ali Vam kažem: 
kada se trpi za Isusovu ljubav trpljenje je ugodno. Bacite 
samo pogled na Njegovu muku, koliko je trpio On iz ljubavi 
prema nama?! Bio je bičevan, raspet i umro za nas. A zatim 
da nam iskaže svoju ljubav ostavio nam je kao predragi 
brat svoje presveto Tijelo u Euharistiji da se možemo njime 
hraniti. Evo kako nam daje svega sebe! Ne treba li da se 
i mi Njemu posve predamo? 

O da, moji predragi, za ljubav Vašeg srca prema meni 
pustite me da se pođem sav predati Njemu. Možda mislite 
da idem zato, da ne radim? — Sačuvaj Bože! — Kad bih 
radi toga išao bolje bi bilo da umrem u isti čas! Ja idem 
jer me Bog nadahnjuje. Kad dakle Svevišnji to hoće, zar 
da Vi to nećete?! O da. moji dragi, pristanite i Vi na to. 
Kad otiđem neću propustiti moliti se Bogu za Vas da Vas 
obaspe mnogim vremenitim i duhovnim milostima pa da se 
tako jednog dana uzmognemo svi skupa naći u raju da ta- 
mo velikom slavom pjevamo Njegovu dobrotu kao i dobrotu 
Njegove presvete Majke. Tome se nadam, i tako neka bude! 

Molim Vas da mi ne zaniječete ovu milost a molim Vas 
i to da mi dopustite brzo poći jer ću tako biti najsretniji. 

Vaš sam zahvalni sin 
Tomašić Ivan 

PS. Još, moji dragi, trebalo bi da me pustite slobodna 
kod kuće, da mogu govoriti s mojim duhovnikom; on će me 

uputiti što mi treba činiti. Dakle , molim Vas, nemojte mi to 
uskratiti jer želim poći kamo sam Vam pisao. 

Živio Isus! 

Treba napomenuti da je ovo pismo od riječi do riječi 
prepisano iz izvornika samo su tu i tamo ispravljeni pra- 
vopis i interpunkcije. 

Čitatelj bi lako mogao pomisliti da ovo nisu djeČakove 
misli nego nekoga drugoga. Ovakvog je mišljenja bio i 
Ivanov otac kad je od svoje žene primio ovo pismo. Ivan 
je bio već prije otkrio stvar majci i preko nje poslao pismo 
ocu. Kad je otac pročitao pismo rekao je: »Ovo nisu nje- 
gove misli već misli nekoga drugoga koji ga nagovara da to 
učini, ja mu ne vjerujem!« 

Majka nije htjela zagovarati stvar kod oca nego samo 
saopći sinu očevu odlučnost. 

Ivan nije klonuo duhom nego se preporuči Bogu i na- 
piše drugo pismo: 

. Predragi oče! 

Izjavljujem Vam, da ono što sam napisao, napisao sam 
sam od sebe, naduhnut na neki način od Boga. — Zaklinjem 
Vas ljubavlju i naklonošću koju gajite prema meni da mi 
ne uskraćujete ovu milost. Možda ćete se opravdati da ne- 
mate sredstava za to. Nadam se da to nećete reći. što koristi 
bogatstvo ovoga svijeta ako se poslije toga ima svršiti u 
pakao? Neka nas Bog oslobodi od toga! Molim Vas svim 
osjećajima svoga srca nemojte gledati što ćete morati izgu- 
biti koju nadnicu ili potrošiti koji dinar zbog mene. 

lunački nasljedujmo Isusa koji se u siromaštvu rodio 
i u siromaštvu živio. Recite djedu da ne bi i on rekao: ne! 
Ako mi Vi zapriječite neću moći ići onamo kamo me Bog 
zove. Zar da se radi Vas ne odazovem Božjem pozivu? — 
O ne! Kažem Vam da se mora ići onamo kamo Bog zove. 
leste li razumjeli ovo, dragi moj oče?! Molim Vas dobro 
promislite o ovome što Vam pišem i prosudite ovo što sam 

Vam rekao . Ako to učinite bit će dobro za spas Vaše duše, 
ako ne, neće biti dobro. 

Pozdravljam Vas svom ljubavlju svoga srca. 

Hvaljen Isus i Njegova presveta Majka! 


Novigrad, 14. VIII 1872. 


Ostajem Vaš dragi sin 
Tomašić Ivan 


Iz ova se dva pisma jasno očituje njegova već onda jaka 
vjera, dobrota i izvanredno zvanje za redovnički stalež. 
Upadno je kako zrelim riječima govori o žrtvi koju je pri- 
kazala BI. Dj. Marija u dobi od tri godine kao i o potrebi 
trpljenja po Isusovom primjeru i napokon o slatkoći 
trpljenja s Isusom i za Isusa. Upadna je također i jakost 
duha kad očituje svoje zvanje kao i odlučnost kojom traži 
da izvrši Božju volju. Izgleda kao mali prorok koji opo- 
minje u ime Božje. Ovdje govori srce, srce ispunjeno bo- 
žanskim žarom. 

Kad je otac primio i pročitao ovo drugo pismo izne- 
nadio se i zadivio odlučnosti svoga sina, da se oslobodi 
svake sumnje postavi mu još ovu posljenju kušnju: dade 
mu razumjeti da je sklon udovoljiti njegovoj želji, ali neka 
zapamti da jao njemu ako bi se ušavši jednom u Red po 
kajao za učinjeni korak i iz Reda istupio. U tom slučaju 
da se ne usudi više stupiti pred njega a niti približiti kuć- 
nom pragu, jer ga neće više priznati za svoga sina. 

Svakome je jasno da očeva strogost nije proizlazila 
iz pomanjkanja ljubavi ili nekog slabog vjerskog osvje- 
dočenja već iz razboritosti da točnije iskuša zvanje svoga 
djeteta. 

Ivan ne samo da se nije prestrašio očeve prijetnje na- 
kon što ga je saslušao, nego je mirno pristupio ocu i lije- 
po mu zahvalio za pristanak. Ivanovo se veselje ne da opi- 
sati: svaki mu čas postaje kao godina dugačak, ne me j 
dočekati momenat da ostvari svoju odluku. 

U prvom pismu Ivan piše roditeljima da želi poći v 
kapucine. Uputi molbu kapucinskom Provincijalu u Vene- 
ciju, ali mu ovaj odbije molbu s motivacijom da je kandi- 
dat premlad i nije završio potrebite škole. 

U Samostanu 


MEĐU FRANJEVCIMA 

Nakon neuspjele molbe u Veneciji Ivan se obrati na- 
šem Provincijalu u Zadar o. Lavu Borac. On ga odmah 
primi na preporuku Monsignora o. Fulgencija Careva* koji 
je tada bio gvardijan u našem samostanu sv. Ane u Kopru, 
gdje se nalazio i novicijat naše Provincije. 



Tako je Ivan u studenome 1872 bio primljen kao kan- 
didat za Red u samostan sv. Ane u Kopru, a već 25. ožujka 
1873. o. Fulgencije zaodjene ga u redovničko odijelo. Kod 
oblačenja promjenio je ime Ivan u fra Bernardin. 


* O. Pelegrin naziva o. Fulgencija Careva Monsignorom zato, 
što je o. Fulgencije, dok je o Pelegrin pisao ove »Crtice« bio već 
nadbiskup u Skoplju, u ondašnjoj turskoj Albaniji. Isti je bio 
kasnije premješten u Hvar, gdje je na toj dužnosti umro god. 
1901. na glasu svetosti. (Vidi: o. Fulgencije Carev, nadbiskup. 
Pazin 1961; napisao o. Teofil dr Velnić). O. Pelegrin će još spo- 
minjati o. Fulgencija koji je bio iz Kopra premješten u Zadar 
za poglavara samostana. U Zadar je bio premješten i fra Bernar- 
din, tu je obolio i umro. O. Fulgencije je opisao njegove zadnje 
dane, bio kod njegove smrti i vodio sprovod. O svemu je kasnije 
obavijestio o. Pelegrina u Kopru. 

Budući da je bio premlad nije još mogao u novicijat 
nego je učio pod vodstvom prof. Cardella a zatim u stude- 
nom iste godine prešao je u Zadar da nastavi nauke kod 
o. Klementa Candotti. 

Fra Bernardin bi na svakom mjestu pobudio opće 
udivljenje svojom čednošću i redovničkim ponašanjem. 
Svojim vladanjem je djelovao ne samo na svoje drugove 
i redovnike u samostanu nego i na svjetovnjake koji su 
se pobuđivali na pobožnost videći ga onako čedna i po- 
božna. Ni poglavari ni učitelji nisu se nikada ni u malim 
stvarima mogli na njega potužiti. 

Završivši školsku godinu fra Bernardin se iz Zadra 
povrati u Kopar da ovdje obavi godinu kušnje * 

U Kopru sa šestoricom svojih drugova započne novi- 
cijat 23. listopada 1874. 

Odmah na početku sam zapazio da ova krasna duša 
zaslužuje posebnu brigu. Pokazivao je tako gorljivu želju 
za savršenošću da sam, moram to priznati, ja sam ostao 
postiđen. Ovdje ću iznijeti neke pojedinosti njegovih kre- 
posti koje sam opazio kroz tri godine što je bio sa mnom- 
i to redom, kako mi dođu na pamet. 

. U pravilu je novaka da se optuže pred 

a) omzn ost učiteljem za mala pomanjkanja koja 
počine obzirom na svoja posebna pravila ili za druge nez- 
natne pogreške. Fra Bernardin je vrlo Često dolazio da se 


* U provincijalnom arhivu u Zadru ne nalazimo molbu ko- 
jom je tražio primanje u Red ali nalazimo njegovu vlastoručno 
pisanu »Izjavu« da želi stupiti u novicijat. Ona glasi: »Ja, fra 
Bernardin, izjavljujem da je prošla jedna godina, šest mjeseci i 
deset dana od kada sam u serafskom Redu sv. Franje. Izjavljujem 
da sam pozvan u redovnički stalež i zato molim sve moje pogla- 
vare, a na poseban način mnp. 0. Provincijala, da me dobrohotno 
pripuste u sveti novicijat u koji veoma želim unići potaknut ni- 
jednim drugim razlogom osim ovim: da tu mogu naučiti način 
po kojem ću moći živjeti kao pravi i gorljivi redovnik. 

U Kopru, 11. X 1874. 

Fra Bernardin Tomašić 

optuži premda se radilo o nehotimičnim pogreškama ili o 
stvarima u kojima s njegove strane nije bilo ni najmanje 
krivnje. Pače mogu kazati da kroz tri godine što je bio sa 
mnom, tj. kroz godinu novicijata i dvije godine filozofije, 
nijesam nikada na njemu vidio nešto što bih morao ukoriti. 

Jednom dođe k meni, i to početkom novicijata, i vruće 
me zamoli da ga korim pred drugovima da tako svlada — 
kako je on govorio — svoju veliku oholost. Da mu udo- 
voljim, nekoliko puta sam to i učinio i ukorio ga pred dru- 
govima radi nekih malih nepažnja, ali moram priznati da 
mi je samome bilo to neugodno. Poslije mi je dolazio u 
sobu da mi zahvali i zamoli me da ga i dalje javno korim. 
Ne smatrati se nesavršenijim i gorim od svih drugih, on je 
smatrao to kao »veliku oholost«. 

U ovakvom se ponizivanju vježbao sve do smrti. Ako 
je morao birati među stvarima koje su bile dane na upo- 
trebu, za se je birao najgore i najnevrednije a bolje bi pri- 
puštao drugima. Koji put je morao zbog kakve pogreške 
drugoga opomenuti; to je činio nerado i jedino zato, što je 
smatrao da je dužan učiniti potaknut revnošću za dobro. 
Što se tiče njega naj volio bi bio da nije ni opazio tuđih 
pogrešaka i najradije bi bio živio negdje životom pustinja- 
ka. Nikada nisam zapazio da bi sebe više cijenio ni u rije- 
čima ni u djelima. 


, . ~ . v Divna je bila njegova ljubav prema 

a) iromastvo siromaštvu. Kad bi se radilo o tome 
da mu se dade koji mali predmet koji mu ne bi bio posve 
nužan za upotrebu uvijek je nastojao ne primiti ga, jer da 
mu »ne služi«. Kad bi se što dijelilo među drugove bio je 
sav veseo ako bi ostao bez dijela. Strašio se privezanosti 
prema nekoj stvari. Jednog je dana dobio knjigu o sv. Jo- 
sipu. Bio je veoma pobožan tome svecu pa mu je i knjiga 
bila draga, ali ne prođe ni jedan sat kad mi knjigu donese 
u sobu govoreći da je ne želi zadržati jer osjeća neko nag- 
nuće prema njoj; isto je tako govorio za sličice koje je 
preko odmora dobio na igri. Ukratko: njegovo je veselje 
bilo potpuno samo onda kad je imao samo ono što mu je 
bilo najnužnije, a još više kad mu je i to nedostajalo. 

, , Što da kažem o njegovoj či- 

c) Anđeoska cistoca stoći? Kad bi se samo malo 

spomenulo nešto pa i izdaleka protivno ovoj kreposti pocr- 
venio bi. Ovo je opazio i o. Petar Mocheggiani, tadašnji 
provincijal i profesor, kad je u školi trebalo spomenuti 
neke povijesne činjenice, premda bi upotrebio najopreznije 
i na j nedužni je riječi. 


, > „ f Kao o drugim krepostima, tako le i 

ci) Poslušnost t v t A ' KT .r i 

u poslušnosti bio posve točan. Nikada 

nije ni razmišljao o opravdanosti i prikladnosti zapovijedi. 

Naredbe poglavara smatrao je Božjim naredbama i svaku 

je stvar vršio točno i pripravno kako to vrše pravedne 

duše. Nije ni čekao naredbu već bi je koji put i pretekao 

vršeći unaprijed ono što je znao da poglavar želi. Više puta 

sam našao učinjeno ono što sam zaboravio narediti. 


e) Predanost 
Božju 


V O l j li 


Njegova ustrljivost i spokoj- 
nost u protivnostima, ili bolje 
rečeno: njegova odanost i 

podvrgavanje volji Božjoj, što zahtjeva veću krepost i sa- 
vršenstvo, vidjet će se iz jednog njegovog pisma i izvještaja 
biskupa Fulgencija. 


Ovdje spominjem slijedeći slučaj. 

Jednog dana sam doznao da mu je umrla mlađa sestra. 
Bila mi je poznata bratska ljubav što ju je gojio prema 
njoj. Nisam se usudio da mu saopćim tužnu vijest. Zato 
sam pozvao sve novake i rekao im da jednome moram sa- 
općiti žalosnu vijest, neka se svatko raspoloži da je primi 
mirno i odano u volju Božju. Svi su se povukli u svoje sobe. 
Nakon kratkog vremena dođe k meni fra Bernardin i reče 
mi da se prilagodio svakoj kušnji kojoj ga Bog bude htio 
podvrgnuti. 


, i A/r . . Toliko je bio zelian mrtvenia, da nikada 

7 nije propustio m jednu prigodu a da se 
ne mrtvi na jedan ili drugi način. Kad mi je bio* blizu stola 
opazio sam, da je bolja i ukusnija jela često samo malo ku- 

šao a vina bi tek kapljicu pomiješao s vodom. Često bi bio 
vršio tjelesna mrtvenja i pokore da mu to nije zabranjivala 
poslušnost, ali je zato tjelesne pokore nadomještao mrtve- 
njirna volje. Teško je opisati kako je neprestano svladavao 
svoju volju i temperamenat. Ako imamo pred očima da je 
po naravi bio nagao možemo zamisliti kako se mnogo mo- 
rao naprezati da u sebi zatomi zajedljivost. Bog mu je dao 
u tome prigodu da se vježba u kreposti. Upravo se moramo 
diviti njegovom blagom i skoro flegmatičnom postupku. 


Fra Bernardin je bio posebno pobožan 
g) oboznost presv> Srcu Isusovom, bi. Dj. Mariji i 

sv. Josipu. Premda su mu ove pobožnosti bile najdraže nije 
propuštao ni druge. 

Ne znam kako je mogao dospijevati, ali devetnice, tro- 
dnevnice, mjesečne pobožnosti, dani sabranosti bijahu kod 
njega veoma česti pa i za vrijeme škole. Radi toga nije ni- 
kada pokazivao slabije uspjehe u školi. Prema svjedočan- 
stvu njegovih nastavnika bio je veoma marljiv i točan u 
spremanju svojih lekcija. Ako oplakujemo njegovu preranu 
smrt radi njegove rijetke dobrote sa ne manje razloga ža- 
limo za njim i radi nadarenosti koju je pokazivao kao i radi 
nada koje je pobuđivao za budućnost. Iz njegovih pisama, 
koja ću niže navesti, može se vidjeti kakvu je bistrinu imao 
u idejama, naravnost u izražavanju i razboritost u prosu- 
đivanju. 

Svoje je vrijeme znao vrlo zgodno rasporediti. Nala- 
zio je vremena za svaku dužnost koja mu je bila povjerena, 
premda je po svojoj naravi više naginjao sporosti nego 
brzini u poslu. Nikada nije gubio vrijeme u čitanju nepo- 
trebnog štiva ili u kakvim djetinjarijama. Kad bi mu pre- 
teklo vremena ponavljao je školske predmete ili bi čitao 
knjige »0 kršćanskoj savršenosti« od Alfonsa Rodrigueza i 
»Redovnik u samoći« od Pinamonti-a. Ovom se posljednjom 
knjigom služio u svojim razmatranjima. 

h) Čednost i sabranost 


Što da kažem o čednosti 
i sabranosti ovoga anđe- 
la, kojega je i sama vanjština pobuđivala na pobožnost i 
poštivanje? Kad su se u kolovozu 1875. sakupili svećenici 
tršćanske biskupije u ovom samostanu na duhovne vježbe 
nijesu se mogli nadiviti njegovom čednom i skladnom vla- 
danju. Svi su htjeli znati tko je i odakle. 

Za vrijeme novicijata bio mi je rekao da želi za uzor 
uzeti sv. Ivana Berhmansa i — ukoliko to Gospodin dozvoli 
— da će ga u svemu slijediti i nasljedovati. Zapazio je da 
je život spomenutog sveca veoma bliz njegovom duhu. što 
je odlučio, to je i činio.* 


* Pisac »Crtica« ne spominje jednostavne zavjete fra Ber- 
nardina na koncu novicijata. U provincijalnom arhivu u Zadru 
o polaganju tih zavjeta imamo ovo vlastoručno pismo fra Ber- 
nardina: 

MnogopoŠtovani oče Provincijale! 

Malo dana prije nego sam imao započeti sveti novicijat 
dozvolom Vašeg mnogopoštovanog očinstva izjavio sam, da 
veoma želim prigrliti redovnički stalež, i to iz nijednog drugog 
razloga, nego da na naj savršeniji način služim Bogu i tako po- 
stignem vječni život, i tada sam molio Vaše Očinstvo, da uniđem 
u novicijat. 

Sada, jer sam pri kraju svoga novicijata i jer sam upoznao 
u njemu a donekle i okušao obaveze, na koje obvezuje red sv. 
Franje, odlučio sam položiti jednostavne zavjete prema odredba- 
ma sv. Oca Pija IX, ako mi to Vaše Očinstvo dopusti. Obećajem, 
da ću u buduće živjeti potpuno zajedničkim životom i da ću pri- 
pravno otići u svaki samostan, kamo me posluh pošalje. 

Habit sam obukao 25. III 1873. ovdje u Kopru. 

Pisano u novicijatu u samostanu sv. Ane u Kopru. 


U Kopru, 14. X 1875. 


Fra Bernardin iz Novigrada 



U Zadru 

STUDIJ TEOLOGIJE I BOLEST 

Poslije završetka filozofije pod vodstvom lektora O. Jo- 
sipa Gasparini u koparskom samostanu, po naredbi o. Pro- 
vincijala trebao je poći u Zadar na nastavi teologiju. Bu- 
dući da je bio krhka zdravlja poglavari su smatrali uputnim 
da pođe za koji mjesec u svoj rodni kraj na oporavak. Ta- 
mo se uistinu lijepo oporavio. 



Fra Bernardin u Zadru 

Kad se vratio u Zadar počela ga opet smetati groznica. 
Nije bilo jasno- zbog čega, da li zbog napornog putovanja iz 
Novigrada do Zadra, zbog promjene zraka ili zbog nečega 
trećega. Groznica bi ga nekoliko dana pustila na miru a 

onda opet napadala i mučila Školu nije prekinuo jer groz- 
nica nije bila odveć jaka a oci lektori nisu od njega tražili 
posebni napor nego da samo pohađa i sluša predavanja. 
Jednog dana o. Provincijal zapita nešto iz školskog gradiva 
i začudi se kojom jasnoćom Bernardin iznosi sve što se u 
školi predavalo. Umno je bio veoma nadaren. 


Dva zahvalna pisma 

Kako sam već gore spomenuo, Bernardin je neko vri- 
jeme radi oporavka bio kod svojih roditelja. Svaki redov- 
nik, pa bio on i najgorljiviji jedva može živjeti izvan samo- 
stana a da ne opazi na sebi da se na neki način ohladio ili 
barem u duhu rastresao. Vođen tada nježnošću svoje savjesti 
u malim i neznatnim stvarima vidio je velike prestup ke i 
pomanjkanja. Radi toga se uznemirivao i žalostio. Da olakša 
svoje srce napisao mi je ovo pismo 9. siječnja 1878. 

Ž. I. M. J. — Živio Isus, Marija, Josip ! 

Poštovani oče učitelju i 

Nemojte misliti, dragi oče, da sam Vas zaboravio, jer 
Vam nijesam pisao otkad sam u Zadru. Znajte da Vas se 
često sjećam u svojim svagdanjim molitvama. Velika i crna 
bi bila moja nezahvalnost kad bih zaboravio Vas, koji ste 
toliko dobra učinili mojoj duši dok je bila nejaka u kre- 
posti. Vi ste poukama i uputama tri pune godine ravnali 
moje korake na putu savršenosti. 

Priznajem da, mjesto da uvijek napredujem na puta 
savršenstva, ja nazadujem. Mjesto poniznog mišljenja o sebi 
opažam na sebi neku oholost što se smatram boljim i spo- 
sobnijim od mojih drugova . Dok sam bio u Kopru, osobito 
kroz novicijat, nastojao sam da budem uvijek u svemu če- 
dan i napose što se tiče očiju, a sada kao da se sramim po- 
kazati se čedan. Odviše brbljem, duša mi je bez kreposti i 
puna pogrešaka. 

Ova moja ispovijed nema druge svrhe nego da Vama 
kao liječniku moje duše otkrijem svoju nutrinu pa da mi 
pružite lijeka svojim poukama i uputama. Ne tražim odmah 
odgovor nego kad budete imali vremena. 

Međutim preporučam se vašim molitvama a molim i 
novake đa iztnole koju Zdravomariju za mene. 

Svi su moji drugovi ovdje sa zdravljem dobro a ja se 
još nisam oslobodio groznice. 

Na koncu primite moje pozdrave i osjećaje zahvalnosti 

Vaš sam 

fra Bernardin iz Novigrada 

Koja li dobrota duše, koja nježnost savjesti, poniznost 
i iskrenost odišu iz ovoga pisma! Malo dana kasnije odgo- 
vorio sam mu bodreći ga i sokoleći da ustraje u dobru i 
nastavi putem kojim je krenuo. 

Moje mu je pismo dalo prigodu da mi 6. veljače napiše 
drugo pismo koje je isto tako slika njegove lijepe duše. 

2. I. M. J . 

Poštovani oče učitelju ! 

Opomene i pouke koje ste mi izvoljeli dati u vašem 
dragom pismu od 21. prošlog mjeseca učinile su takav uti- 
sak na moju dušu , da sam odlučio čim sam ga pročitao po- 
vući se jedan dan u samoću , promijeniti način života i 
uznastojati svim silama vršiti odluke učinjene u novicijatu 
i u svetim duhovnim vježbama. 

Znam da nije dovoljno samo početi dobro živjeti nego 
da treba ustrajati do konca, da se dobije kruna vječnoga 
života. Zato se često molim Svevišnjemu da mi bude mi- 
lostiv, meni jadnom grešniku , da mogu ustrajali u dobru do 
zadnjeg dana mojega života. U istu svrhu preporučam se i 
Srcu Isusovom i mojoj dragoj majci Mariji i slavnom pa- 
trijarhi sv. Josipu. 

Ovo je, dragi oče, učinak Božje milosti preko vašega 
pisma. Bio bih sretan da mogu od vremena do vremena 
čitati vaše pouke i savjete. Kako sam Vam obećao neću 
propustiti dana a da se ne pomolim Gospodinu za Vas. Si- 
guran sam da i Vi s vaše strane preporučujete Bogu ovu 
vašu neharnu ovčicu . . . itd. 


fra Bernardin iz Novigrada 

Skrupuloznom sam točnošću naveo ova dva pisma 
premda mi je bilo neugodno prepisivati ono Što on kaže o 
meni. Bog, koji ispituje nutrinu srca, najbolje znade da mi 
ne pristaju onakve pohvale. Opravdano se bojim da sam 
pred Njim još i krivac što nisam u svemu ispunio sve svoje 
dužnosti; ali o tome dosta! 

Ljubav prema subraći 

Fra Bernardin je svim srcem ljubio našu franjevačku 
Frovinciju sv. Jeronima. Sav je bio radostan kada bi vidio 
ili čuo za njezin napredak. Uvjeren sam da se je svakoga 
dana na tu nakanu molio Bogu. 

Kad je doznao da se novaci one godine izgledno pona- 
šaju od srca se obrarovao i poslao im je slijedeće pismo pu- 
no osjećaja, gorljivosti, poniznosti i odanosti. 

Živio 1 . M. J. 

Mojoj dragoj braći novacima ! 

Mir i radost Duha Svetoga bila uvijek sa svima Vama! 

Moja draga braćo. Premda od svih Vas poznam samo 

fra Jakova ipak je moj osjećaj prema Vama življi nego osje- 
ćaj majke prema djetetu i zato sam se uvelike razveselio 
kad sam čuo da se ponašate kao pravi novaci i da ima mno- 
go nade da ćete jednom postati dobri radnici u vinogradu 
Gospodnjem. Ne prođe dan a da se ne pomolim Bogu da 
umnoži u Vama svoju ljubav pa da ukrašeni najljepšim 
krepostima budete sve draži Njegovim presvetim očima i 
izgled drugim redovnicima. Znajte , predragi , da se sada na- 
lazite u najdragocjenijoj godini vašega života. Ovo je go- 
dina u kojoj se redovnik lako može obogatiti zaslugama pred 
Bogom. Ovo je vrijeme kada Gospodin najčešće govori srcu 
redovnika; vrijeme je to kada se jedan časak slabo upotreb- 
Ijen kasnije gorko oplakuje. Vjerujte mi , braćo, govorim 
Vam iz vlastitog iskustva, a znate i sami kad vrijeme pro- 
đe više se ne vraća. Nastojte koliko do Vas stoji da ustra- 
jete u gorljivosti i pobožnosti kao do sada . Budite uvjereni 
da koji nije dobar novak neće biti ni dobar redovnik i 
obratno. 

Primite, molim Vas, k srcu ovo nekoliko redaka koje 
Vam pišem od srca koje Vas nježno ljubi. Molite se, da bu- 
dem dobar redovnik. Molim za oproštenje što sam se usudio 
dati Vam ovo nekoliko savjeta, dok bih morao radije ja od 
Vas primati savjete. Zaključujem da se osjećam sretnim što 
sam Vaš najodaniji brat u Isusu Kristu: 

fra Bernardin iz Novigrada 


Na putu u nebo 

NA PUTU PATNJE 

Fra Bernardinovo se zdravlje međutim iz dana u dan 
pogoršavalo. Osim malarične groznice koja se navraćala sva- 
ki treći dan otekla mu je desna noga na kojoj su se pojavili 
čirevi. Nadošao je i kašalj koji ga više nije ostavio do kon- 
ca života. 

* 

Pisao sam mu prvog dana mjeseca travnja. Bilo je 
to prigodom nagle smrti našeg o. Salvatora, te sam mu ne- 
što napomenuo o nestalnosti našega života. On je već tada 
bio prikovan uz postelju ali mi je ipak i sa postelje napisao 
svoje posljednje pismo. Ovo pismo sadrži pojedinosti nje- 
gove bolesti, ali je ujedno odraz njegove kreposti i visoke 
savršenosti do koje se popeo. 

Pismo je napisano 6. travnja 1878. 

H. I. M. J. 

Poštovani oče učitelju! 

Hvala Vam na savjetima koje ste mi uputili prigodom 
smrti o. Salvatora, kojemu neka Bog udijeli vječnu slavu! 

Znajte, dragi oče, ne samo da na drugima opažam ka- 
ko je zdravlje nestalno i prolazno, nego to i na sebi već 
dulje vremena osjećam. Oko polovice siječnja pojavila mi 
se oteklina na desnoj nozi . Na 23. istoga mjeseca osjećao 
sam boli pa sam bio primoran ostati u krevetu nogom is- 
pruženom i naslonjenom na sjedalicu. Videći da je svaki 
lijek koji su mi u samostanu savjetovali suvišan odlučio 
sam pokazati nogu liječniku. (Morate znati da su svi mislili 

u početku da se radi o običnoj ozebiini). On mi naredi ob- 
loge od lana. Poslije nekoliko dana dođe opet i našavši da 
je čir sazreo , prereze ga. Već je tome mjesec dana ali čir ne 
zarašćuje. Nadam se ipak da će zacijeliti. 

Ovo još nije sve. Unatrag nekoliko vremena počele su 
me boliti žile u gležnju desne noge. Liječnik mi je kazao da 
je io od upale zglobova. Naredio mi je kupanje u mlakoj 
vodi. Kupanje je povećalo bolove i oteklinu, što sam osjećao 
pri hodanju. Upravo jučer, kad me je pohodio liječnik je 
opazio da to nije od upale zglobova nego da se i tu diže 
veliki čir. Propisao mi je mast kojom moram jednom dnev- 
no mazati nogu. Činim sve što mi liječnik naređuje a svoje 
sam zdravlje prepustio u ruke Božje. Kazao sam doktoru 
da trpim i od kašlja i groznice pa mi je propisao neke pilule. 

Ovo su, dragi oče, milosti koje se je Gospodin dostojno 
poslati meni ove godine. Zovem ih milosti jer me čine slič- 
nijim Isusu raspetomu. Mogu početi govoriti sa sv. Pavlom: 
s Kristom sam propet na križ! 

Dragi oče, molite Boga da mi udijeli ljubav prema ne- 
voljama i križu. Pozdravljam drage novake i time završavam 
ovo pismo jer sam umoran pišući u krevetu . . . 

fra Bernardin iz Novigrada 

Tko da se ne osjeti ganut slušajući ovu blagoslovljenu 
dušu, koja pritisnuta bolima svoje križeve naziva milostima 
i sva je radosna da može trpjeti sa Raspetim?! 


Prema žrtvi 

Kako mi je pisao Mons. Fulgencije, ondašnji gvardijan 
samostana u Zadru, fra Bernardin je ustajao svaki dan sve 
do 27. travnja. Kad se je želio pričestiti silazio je sam u 
crkvu. Posljednja pričest u crkvi bila mu je na Veliki četvr- 
tak. Od onoga dana činilo se da se bolest naglo pogoršava. 
Više nije silazio u crkvu. Premjestili su ga u veću i prostra- 
niju sobu. O. Fulgancije mu je donosio redovito tri do četiri 
puta sedmično svetu Pričest, (ponekad samo dva puta). 

Na blagdan zaštite sv. Josipa nadao se je poći u nebo 
potpomognut od svetog Patrijarhe kojega je posebno častio. 

Kad se to nije dogodilo bio je tužan i rekao: »Dobro! ipak 
se nadam umrijeti u koji lijepi dan, u koju subotu«. Tako 
se i dogodilo. 

Mons. Fulgencije mi u jednom drugom pismu od 27 . 
svibnja piše: »Dobri fra Bernardin svakog se dana sve više 
troši potpomognut milošću Božjom koja mu daje ustrplji- 
vosti. Prošli mjesec činio mu se kao čas iako ga je proveo 
u krevetu u velikim bolovima. Prati ga velika groznica i ne- 
prekidno znojenje sa svim ostalim bolima koje ne može 
nitko procijeniti osim Boga i onoga koji ih podnosi. 



Fra Bernardin na smrti 


Doktor R. koji ga je liječio videći ga onako vedra i na- 
smijana a znajući koliko trpi više puta se izrazio: to mora 
biti pravi svetac! 

Jednog dana posjeti ga lektor o. Ivan iz Krka. Tješeći 
ga reče mu par riječi sažaljenja nad njegovim bolima, ali 
Bernardin mu suznim očima reče: »O moj oče, da znate ko- 
liko mi utjehe daje Gospodin!« 

Drugom zgodom izmakne se o. Franji Žicu neka pohval- 
na riječ o primjernoj uslrpljivosti fra Bernardina. Bolesnik 
mu dade energični znak da dalje o tome ne govori i reče da 
mu je drago što se bolest pogoršava; to je očiti znak da se 

i smrt približava. Izjavio je također da sve boli rado pod- 
nosi za svoje grijehe i tako prikraćuje sebi čistilišne muke. 

Žrtvu svoga života velikodušno je prikazivao Bogu. Je- 
dan pobožni subrat u razgovoru o smrti izrazio je mišljenje 
da će možda u času smrti biti utješen ukazanjem bi. Dj. 
Marije i sv. Josipa. »Odričem se — odgovori — svake utjehe 
samo molim milost da ih gledam u raju!« 

Jednom drugom zgodom (sve mi je ove pojedinosti 
javio o. Fulgencije) reče da ne želi milosti ozdravljenja ako 
to nije u Božjoj volji i ako ne bi bilo na veću Božju slavu; 
on želi samo ono što se sviđa Bogu. Doznavši da klerici i 
ostala braća u samostanu obavljaju na poticaj oca gvardi- 
jana trodnevnicu a kasnije i devetnicu za njegovo ozdrav- 
ljenje, zamoli ih da to ne čine; ako već mole neka prikažu na 
njegovu nakanu, a ta njegova nakana je bila, da Bog učini 
s njima po svojoj volji. 

Svaki put na koncu trodnevnice i devetnice za njegovo 
ozdravljenje nalazio se fra Bernardin u smrtnoj borbi. Prvi 
put se to dogodilo na blagdan zaštite sv. Josipa. Drugi put 
na zadnji dan mjeseca svibnja, treći put 7. lipnja na zavr- 
šetku devetnice sv. Franji, četvrti put 17. srpnja, kad je 
gvardijan o. Fulgencije molio devetnicu na čast preminuća 
sv. Josipa i konačno kad je završena devetnica u čast sv. 
Ane koja ga je i povela u raj i to u subotu kako je već 
prije bio zaželio. U samostanu sv. Ane bio je primljen u 
franjevački Red, tu je obukao redovničko odijelo, obavio 
novicijat, položio zavjete i kao redovnik najduže živio, pa 
ga je sv. Ana, kako veli o. Fulgencije, nekako dosljedno i 
uvela u raj dan poslije svoje svetkovine u subotu, posve- 
ćenu njezinoj svetoj kćeri. 

Već 30. svibnja bila mu je podijeljena sv. Poputbina i 
sakramenat bolesničke pomasti. Ponovno mu je dana sv. 
Poputbina 7. i 17. srpnja kad je izgledalo da se približio 
zadnjim časovima. 

Dne 12. srpnja pisao mi je jedan drug i saučenik fra 
Bernardina: »Danas-sutra nema više među nama dragog fra 
Bernardina. Moje srce osjeća veliku žalost kada pomislim 
na takav gubitak, ali s druge strane osjećam veliku utjehu 
gledajući tako svetu i zavidnu smrt. S pravom je psalmista 

uskliknuo: Dragocjena je pred licem Gospodnjim smrt nje- 
govih svetaca! — ■ a ja nadodajem: dragocjena je i pred 
ljudima. Mislim da nema na svijetu čovjeka tako tvrdog 
srca koji gledajući umiranje ovog dragog bića, tako pre- 
dana i smirena u Bogu, da se ne bi smekšalo i plakalo od 
ganuća«. 


Zadnji dan 


Kad smo došli do zadnjeg dana našeg dragog fra Ber- 
nardina poslušajmo neke pojedinosti iz pisma o. Fulgencija, 
sada nadbiskupa. On je najnježnijom ljubavlju dvorio bo- 
lesnika kroz cijelo vrijeme njegove bolesti u Zadru i nije 
ga napuštao sve dok nije otpratio njegovo mrtvo tijelo na 
posljednje počivalište. 

Pismo glasi: 

»Ništa se posebna nije opažalo na njemu čitavo jutro 
onag posljednjeg dana 27. srpnja, samo se vidjelo da je 
veoma oslabljen i istrošen od bolesti. Iz cijelog ponašanja 
moglo se zaključiti da će još produžiti koji dan. U šest i tri 
četvrta pošao sam k njemu da po običaju zajedno obavimo 
večernje molitve. Poslije molitve uhvatio sam mu bilo i 
primjetim da je posve oslabilo. Odmah sam ga upozorio na 
mogućnost brzog svršetka, a zatim sam mu počeo preporu- 
čivati dušu. Poslije sedmog sata dok sam još molio nad 
njime zatražio je kave. Malo je okusio i mirno počivao. Slu- 
šao je i ponavljao što sam predmolio. Ispovijedio se, a ja sam 
mu dao odrešenje s potpunim oprostom. Zazvonila je Zdra- 
vomarija i nastupila agonija. Agonija je trajala sve do »ure 
noći« (tj. otprilike jedan sat) uvijek mirna i spokojna. 

Dvije minute prije nego je izdahnuo počeo se micati 
pružajući ruke prema meni, a bio sam neposredno uz njega. 
Odjednom progovori: »Ah, ne vidim je više, ne vidim je 
više!« Pomislio sam da su meni upravljene te riječi i da mi 
želi kazati da se više nećemo vidjeti, pa sam mu odgovorio 
da se moli za mene pa ćemo se vidjeti u raju. Ali naš fra 
Frane ga upita: »Koga ne vidiš više?« Odgovori: »Gospu, 
Gospu!« (Čini se da mu se Ona ukazala). 



Rekavši to posve se smiri, zaklopi oči, zatim ih po- 
novno otvori i mirno preda dušu Bogu. 

Oči su mu ostale otvorene i ja sam mu ih zatvorio; 
usta su mu ostala nasmijana kao što su mu obično bila za 
života« . 

U MIRU PRAVEDNIKA 

»Čim je izdahnuo — nastavlja o. Fulgencije — uredili 
smo mu tijelo i postavili ga na odar. Izgledao je, kao što je 
i bio, pravi pravednik! 

Slijedećeg jutra odmah se počelo raditi na tome da se 
dobiju potrebite dozvole za prenos tijela na Pašman, gdje 
imaju redovnici ovog samostana svoju grobnicu. Bilo mi je 
neugodno i pomisliti, da bi se tijelo pokojnika pokopalo na 
općem groblju. Glede prenosa na Pašman bile su se pojavile 

Samostanska crkva na Pašmanu 


neke poteškoće, ali Božjom pomoću sve su bile svladane, a 
vjerujem da je i pokojni Bemardin imao u tome svoj udio. 


26 



Tog jutra oko devet sati i po došao je i njegov otac iz 
Novigrada. Nadao se, da će ga još zateći u životu, ali Pro- 
vidnost je drukčije htjela, a po našem sudu bilo je i bolje 
tako. Uvečer na Zdravomariju bilo je tijelo preneseno u 
crkvu praćeno uobičajenim molitvama, a zatim smo izmo- 
lili mrtvački oficij. Slijedećeg jutra otpjevali smo jedan nok- 
turan a zatim sam ja pjevao sv. Misu. Poslije pogrebnih 
molitava došao je prečasni kanonik-župnik sa svojim ko- 
ralnim vikarima, oci kapucini, trećoredci, isusovci, bratovšti- 
na Gospe od Karmela i presv. Sakramenta. Sprovod je kre- 
nuo nakon posljednjeg odrešenja do broda. U devet sati 
ukrcao se u brod pokojnikov otac, fra Franjo, koji ga je 
s velikom ljubavlju za čitave bolesti dvorio, fra Dijego, fra 
Lucijan i ja. Putem smo neprastano molili. U jedan sat po- 
slije podne pristali smo ispod našeg samostana na Pašmanu. 

Na glas zvona lijes je bio prenesen u crkvu uz uobi- 
čajene molitve. Nakon odrešenja mi smo se povukli u sa- 
mostan, međutim se iz okolišnih kuća sakupljao narod u 
crkvu. 

U tri sata poslije podne izmolili smo mrtvački oficij, 
zatim su slijedile pogrebne molitve i onda smo ga otpratili 
do groba. 

Svim ovim činima prisustvovao je i njegov dobri otac 
smirena i jakog duha. 

Sutradan sam ponovno otpjevao sv. Misu za pokoj nje- 
gove duše a zatim smo se vratili u Zadar. 

Sada Vi zajedno s drugima (ovako završava nadbiskup 
svoje pismo) molite Gospodina da se dostoji objaviti nam, 
da bismo ga mogli zazivati kao svoga zagovornika«. 


•k -k •k 

Kako završava nadbiskup Fulgencije svoj izvještaj tako 
ga završavam i ja, moleći od srca Gospodina da proslavi, 
ako je to Njegova sveta volja, svojega slugu i na ovoj zemlji 
kao što se nadamo da ga je proslavio na nebu. 

Isto tako molim Boga da potakne kojeg vrijednog re- 
dovnika da opiše kako dolikuje život ovog anđela, služeći 
se po potrebi izvorima i bilješkama što sam ih ovdje sa- 
brao i složio. 

U Kopru na dan sv. Katarine djevice i mučenice go- 
dine 1881. 

Sve na veću slavu Božju! 


0 . Pelegrin Demarchi iz Milja 


Primjedba: u knjizi pokojnih redovnika samostana u 
Zadru dne 27. srpnja 1878. zabilježeno je: »Danas u subotu 27. 
srpnja u 8.45 navečer mirno je usnuo u Gospodinu zavjetovani 
klerik i učenik teologije fra Bernardin Tomašić iz Novigrada u 
Istri u svojoj dvadesetoj godini, istrošen od polagane plućne 
sušice koju je snosio punih šest mjeseci uzornom ustrpljivošću 
i odanošću u volju Božju. Bio je ojačan svetom Poputbinom 
i svim drugim utjeharna naše svete vjere. Inače se pričešćivao 
više puta kroz sedmicu velikim žarom i pobožnošću. Opsluživanje 
sv. Pravila, blagost i prijaznost karaktera, pobožnost i marljivost 
učinili su od njega savršeni uzor za nasljedovanje.« 

DODATAK 

Za vrijeme smrti fra Bernardina franjevci u Zadru 
nisu imali još svoju grobnicu na gradskom groblju, nego su 
se zakopavali u samostanske grobnice na Pašmanu ili Uglja- 
nu. Fra Bernardin je sahranjen u grobnicu pašmanskog sa- 
mostana koja se nalazi pred velikim vratima crkve i to 
od dva groba u onaj prema moru. U isti grob prije njega 
sahranjen je jedan lijes a poslije još dva, tako da je fra 
Bernardinov lijes drugi od dna a treći od vrha. 

O stogodišnjici rođenja namjeravalo se prenijeti nje- 
gove posmrtne ostatke u crkvu, ali se tome nije pristupilo. 
Tom prigodom je postavljena spomen-ploča uz mala vrata 
u crkvi sa slijedećim natpisom: 

PREKRASNOM CVIJETU SERAFSKE MLADEŽI 
FRA BERNARDINU TO MAŠI ĆU 
REDOVNIKU KLERIKU SVETA ŽIVOTA 

POKOPANOM U GROBU PRED OVOM CRKVOM 
O PRVOJ STOGODIŠNJICI ROĐENJA 

* Novigrad - Istra 3. XII 1858. t Zadar 27. VII 1878. 

FRANJEVAČKA PROVINCIJA SV. JERONIMA 
OVU SPOMEN -PLOČU POSTAVI 

